A fogyasztói számlák csökkentésének egyik kulcsfontosságú eleme a hatékonyabb energiafelhasználás, ezért az energiahatékonyság az energiaunióval kapcsolatos valamennyi döntés meghozatalakor lényeges tényező. Míg az épületállomány felújítása e tekintetben kulcsfontosságú, olyan egyszerű eszközök, mint például a fűtésszabályozók és a termosztátok már önmagukban is jelentős hatást gyakorolhatnak az energiafogyasztásra. A kazánok, televíziókészülékek, hűtőszekrények, mosógépek és más hasonló termékek hatékonyságának növelése révén szintén jelentős energiamegtakarítás érhető el. Az e csomag részeként az energiafogyasztást jelölő címkézésre vonatkozóan előterjesztett felülvizsgált javaslat növelni fogja az átláthatóságot, innovációra fogja ösztönözni a gyártókat és segíteni fogja a fogyasztókat abban, hogy minél több szempontot figyelembe véve a leghatékonyabb készülékek mellett döntsenek.

A többlakásos és több célra használt épületekben az egyéni fogyasztásmérés és számlázás 10–30 %-kal is csökkentheti a fűtési/hűtési szükségletet. A tapasztalat azt mutatja, hogy az ikt-alapú megoldásoknak köszönhetően, amelyek az interneten keresztül nyújtanak tájékoztatást a végfelhasználóknak a fogyasztásukról, mintegy 8 %-os fogyasztáscsökkentést lehet elérni egyszerűen a fűtési szokások megváltoztatásával .

A belső energiapiacra vonatkozó jogszabályok és az energiahatékonysági irányelv megállapítják a pontos méréshez és fogyasztási adatokhoz fűződő fogyasztói jogokat. Az átlátható és naprakész számlázási információk növelik a fogyasztói bizalmat és elkötelezettséget. Ugyanakkor az európaiak túlnyomó többsége ezeket az adatokat legfeljebb évente egyszer vagy kétszer kapja meg, és gyakoriak a méréssel kapcsolatos viták. Annak érdekében, hogy megkönnyítse a fogyasztók számára energiaszámláik értelmezését, a Bizottság a nemzeti szabályozó hatóságokkal közösen meg fogja vizsgálni, miként lehetne javítani a fogyasztói számlák érthetőségét és összehasonlíthatóságát. Ennek nyomán – többek között a hálózati díjak, adók és illetékek átláthatóságának javítása révén – a fogyasztók számára várhatóan világosabbá válik, hogy mit takarnak az energiaárak és energiaszámlák egyes elemei.

Valamennyi fogyasztónak, valamint a fogyasztók által a nevükben történő eljárásra szerződtetett minden megbízható közvetítőnek és energetikai szolgáltató vállalatnak könnyen hozzá kell férnie a valós idejű vagy közel valós idejű fogyasztási adataikhoz annak érdekében, hogy kiigazíthassák fogyasztásukat és energiát takaríthassanak meg. Az ilyen valós idejű adatok nem szükségesek a számlázáshoz, ezért a fogyasztók számára közvetlenül a mérési rendszeren keresztül, szabványos interfész útján hozzáférhetővé tehetők.

Az intelligens fogyasztásmérők kulcsszerepet játszanak a pontos fogyasztási adatokhoz való szabad és gyakori hozzáférés és a jobb számlázás elősegítésében, valamint a számlázási viták számának csökkentésében. A tagállami adatok azt mutatják, hogy az európai fogyasztók 72%-a várhatóan 2020-ig intelligens villanyórával fog rendelkezni ezek széles körű üzembe helyezése következtében, amely jelenleg 17 tagállamban már megkezdődött, illetve tervezési fázisban van. Az ilyen fejlesztések költségeit és hasznait igazságosan kell megosztani az ágazat és a fogyasztók között, figyelembe véve a vállalkozások és a fogyasztói szervezetek által végzett költség-haszon elemzéseket és az általuk megfogalmazott véleményeket.

Az energiahatékonyságról szóló jogszabályok (az energiahatékonysági irányelv és az épületek energiahatékonyságáról szóló irányelv) felülvizsgálata, valamint a villamosenergia-piac szerkezetére vonatkozó kezdeményezés kidolgozása során a Bizottság fontolóra veszi majd, hogy a fogyasztók miként élhetnek a fogyasztási adataikhoz való könnyebb és gyakoribb hozzáférés nyújtotta előnyökkel, többek között azáltal, hogy intelligens fogyasztásmérőt igényelhessenek, ha még nem helyeztek üzembe ilyeneket az általuk lakott területen.

2.1.2.A lehetőségek széles választékának biztosítása a fogyasztók részére

Az energetikai átállás során új lehetőségek nyílnak meg a fogyasztók számára, hogy aktív szerepet töltsenek be, és éljenek ennek előnyeivel. A fogyasztók számára az egész Unió területén biztosítani kell, hogy szabadon kiválaszthassák az energiapiacokon való aktív részvétel általuk előnyben részesített formáját, akár közvetlenül, akár oly módon, hogy az energiafogyasztással kapcsolatos döntéseiket megbízható közvetítőkre és energetikai szolgáltató vállalatokra, például beszerzési közösségi szolgáltatókra delegálják, akik ezt követően eljárnak a nevükben.

a)Szolgáltató-váltás – a nagyobb fokú összehasonlíthatóság előnyei

Az EU belső energiapiaca által biztosított egyik legfontosabb változás abban rejlik, hogy a fogyasztók kiválaszthatják a számukra legkedvezőbb feltételeket nyújtó energetikai szolgáltatást és energiaforrást. Ennek ellenére sok polgár továbbra sem tud arról, hogy joga van szolgáltatót váltani és változtatni energiaellátási szerződésén. Annak érdekében, hogy felhívja az európai fogyasztók figyelmét ezekre és más jogokra, a Bizottság 2014-ben tájékoztató anyagokat készített, amelyek tartalmazzák az uniós jogszabályokban biztosított, energiával kapcsolatos kulcsfontosságú fogyasztói jogokat .

A váltásnak technikailag könnyűnek, gyorsnak és megbízhatónak kell lennie. A nemzeti szabályozó hatóságoknak a szolgáltatóváltáshoz szükséges idő lerövidítését célzó kezdeményezései e tekintetben üdvözlendők . Megfontolandó emellett a váltással kapcsolatos díjak és büntetések eltörlése, mivel ezek korlátozzák a fogyasztók választási lehetőségeit és magát a versenyt.

A legfontosabb, hogy a váltásnak könnyen hozzáférhető, átlátható, megbízható és könnyen összehasonlítható információkon kell alapulnia, amelyek kiterjednek az árra, a szerződésben foglalt minőségi követelményekre és a fogyasztói elégedettségre; ez utóbbira szolgálnak például az olyan minősítési rendszerek, amelyeken keresztül a fogyasztók értékelhetik a piacon megtalálható valamennyi szolgáltatót és ajánlatot. A szolgáltató által felhasznált energiaforrások arányára és típusára vonatkozó információk szintén hozzájárulnak ahhoz, hogy a fogyasztók megalapozottabb döntéseket hozhassanak.

A Bizottság együtt fog működni a nemzeti szabályozó hatóságokkal az összehasonlítást lehetővé tevő eszközök átláthatósági és megbízhatósági kritériumainak kidolgozása során, valamint és annak biztosítása érdekében, hogy valamennyi fogyasztó számára hozzáférhető legyen legalább egy olyan független és ellenőrzött összehasonlító eszköz, amely lehetővé teszi jelenlegi szerződése összevetését a piacon rendelkezésre álló többi ajánlattal.

Az ágazat és a fogyasztói szervezetek első erőfeszítéseire, valamint a lakossági energiafórum által azonosított bevált gyakorlatokra építve a Bizottság törekedni fog arra, hogy a nemzeti szabályozó hatóságokkal együttműködve megállapítsa a kulcsfontosságú információkra vonatkozó minimumszabályokat, mindenekelőtt a hirdetések és a számlák tekintetében, különös tekintettel az árak összehasonlíthatóságára.

A kiskereskedelmi árak szabályozása különösen nagy akadályt jelenthet a tényleges verseny tekintetében, amint azt az energiaunióról szóló közlemény is megállapítja. A tagállamok az árszabályozás indokaként gyakran hivatkoznak a gyengén teljesítő kiskereskedelmi piacra, illetve szociális szempontokra. A szociálpolitikai célok – mint például a kiszolgáltatott fogyasztók általánosan szabályozott tarifák általi védelme – az átláthatóság hiányához vezetnek és valójában a kiszolgáltatott és a nem kiszolgáltatott fogyasztók energiaköltségeit egyaránt növelhetik. Ezért meg kell vizsgálni, hogy milyenmás, fenntarthatóbb és célzottabb intézkedések segítségével tudnák a tagállamok deregularizálni a végfelhasználói árakat A Bizottság egyeztetéseket folytat a tagállamokkal a költségek alatti, szabályozott árak fokozatos megszüntetéséről, amint az az energiaunióra vonatkozó stratégiában szerepel, egyúttal azonban azt is biztosítja, hogy ezt a folyamatot a kiszolgáltatott helyzetben lévő fogyasztók célirányos és hatékony védelme kísérje. A szabályozott árak sikeres kivezetése, ami többek között Írországban már megvalósult, a többi tagállam számára is jó példával szolgál.